DA Den Europæiske Unions Tidende CE 33/67

(2004/C 33 E/063)

SKRIFTLIG FORESPØRGSEL E-0673/03

af Marco Pannella (NI) og Maurizio Turco (NI) til Kommissionen

(7. marts 2003)

Om: De russiske myndigheders alvorlige og vedvarende krænkelse af religionsfriheden

Den 21. februar 2003 opfordrede de russiske myndigheder Bronislav Czaplicki, polsk statsborger, der virkede som katolsk præst i området omkring Pushkin, en by ikke langt fra Sankt Petersborg, til at forlade landet i løbet af to uger, fordi hans opholdstilladelse var blevet inddraget.

Det drejer sig om den sidste i en række af præster, som de russiske myndigheder har udsendt, og der henvises bl.a. til følgende tilfælde, der fandt sted i 2002:

— i september inddrog myndighederne opholdstilladelsen for Leo Martensson, svensk statsborger, der virkede som evangelisk præst i området omkring Krasnodar; den 12. september blev Jaroslaw Wisniewski, polsk statsborger, der virkede som katolsk præst i området omkring Sakhalin, anholdt ved sin ankomst til Khabarovsk (i den østligste del af Rusland) og udvist til Japan, hvor hans fly kom fra; den 10. september inddrog myndighederne opholdstilladelsen for Edward Mackiewicz, polsk statsborger, der virkede som katolsk præst i området omkring Rostov-on-Don;

— i august blev der nægtet Stanislav Krajnak, slovakisk statsborger, der virkede som katolsk præst i området omkring Yaroslavl, opholdstilladelse; Chalyshan Seidi, tyrkisk statsborger, der virkede som islamisk prædikant i området omkring Bashkortostan, udvistes; der blev nægtet Victor Barousse, amerikansk statsborger, der virkede som præst for pinsebevægelsen i området omkring Irkutsk, opholdstilladelse;

— i juni inddrog myndighederne opholdstilladelsen for Aleksei Ledyayev, litauisk statsborger, der virkede som præst for pinsebevægelsen; der nægtedes Ronald Cook, Virginia Cook og Jeffrey, Susan og Jordan Wollman, amerikanske statsborgere, der virkede som evangeliske præster i området omkring Kostroma, opholdstilladelse; der nægtedes den 14. Dalai Lama Tenzin Gyatso, tibetansk flygtning, opholdstilladelse;

— den 19. april inddrog myndighederne opholdstilladelsen for Mgr. Jerzy Mazur, polsk statsborger, der virkede som katolsk biskop ved bispedømmet i Sankt Joseph i Irkutsk (det sydlige Sibirien); den 15. april inddrog myndighederne opholdstilladelsen for pastor Stefano Caprio, der havde været bosiddende i 12 år i Rusland, var italiensk statsborger og virkede som katolsk præst i området omkring Vladimir;

— i februar inddrog myndighederne opholdstilladelsen for Paul Kim, sydkoreansk statsborger, der virkede som evangelisk præst i området omkring Kalmykia; Autumn Newson, Matthew Crain og Weston Pope, amerikanske statsborgere, der virkede som mormonske præster i området omkring Pskov, udvistes.

Vil Kommissionen oplyse følgende:

— Er den bekendt med disse forhold? Hvilke initiativer har den taget eller agter den at tage over for den russiske republik, der har undertegnet verdenserklæringen om menneskerettighederne, som den også med disse handlinger krænker på alvorlig og vedvarende måde?

— Hvilke initiativer agter den at tage med hensyn til forslaget til beslutning undertegnet af 133 parlamentsmedlemmer, som kræver, at respekten for religionsfriheden medtages blandt handlingsprioriteterne inden for forbindelserne mellem EU og tredjelande, og at der i tilfælde af krænkelse fastsættes sanktioner svarende til dem, der siden 1998 er fastsat i De Forenede Staters lov om religionsfrihed i verden (Public Law 105-292/105th Congress)?

Svar afgivet på Kommissionens vegne af Christopher Patten

(3. april 2003)

Kommissionen er klar over, at flere mennesker, som ønsker at virke som udøvere af deres religion i Rusland, får afslag på deres ansøgning om opholdstilladelse eller har fået en sådan inddraget. Kommissionen ved godt, at situationen i Rusland er vanskelig for andre religioner end den russiske ortodokse kirke. Der har faktisk fundet flere udvisninger sted siden april 2002, efter at Vatikanet traf beslutning om at ophøje de fire midlertidige kirkestrukturer i Rusland til permanente romersk katolske bispedømmer. Andre kirker har også været mål for udvisninger.

Kommissionen har derfor — i forbindelse med den politiske dialog mellem EU og Rusland — ved flere lejligheder understreget, at partnerskabet mellem EU og Rusland er baseret på grundlæggende centrale værdier, heriblandt fuldt respekt for menneskerettighederne.

Det skal nævnes, at hver enkelt stat frit kan bestemme, om den vil give tilladelse til, at udlændinge opholder sig på dens territorium. Derfor kan inddragelse af en opholdstilladelse ikke generelt betragtes som uforenelig med de større internationale konventioner og den europæiske menneskerettighedskonvention, som Rusland har ratificeret. Men inddragelse af en opholdstilladelse alene ud fra ønsket om at forhindre udøvelse af en bestemt religion eller tro kan på den anden side meget vel udgøre en indirekte straf, hvilket er i modstrid med religions- og trosfriheden, afhængigt af hvilke omstændigheder der gør sig gældende i hvert enkelt tilfælde. Kommissionen vil fortsætte med at lægge pres på de russiske myndigheder angående dette problem.

Sideløbende vil fremme af menneskerettighederne i Rusland stadig blive prioriteret inden for rammen om det europæiske initiativ for demokrati og menneskerettigheder, idet Rusland er et målland for dette program.